Afg‘onistondagi notinch vaziyatga barham berilmas ekan, Osiyo mamlakatlarining barqaror rivojlanishini ta’minlab bo‘lmaydi. Bu haqda Afg‘oniston parlamenti yuqori palatasi spikeri Fazl Hodiy Muslimyor bayonot berdi, deb xabar qilmoqda TASS agentligi. "Afg‘oniston barqarorligi – butun mintaqa barqarorligi asosidir, - deb ta’kidladi Muslimyor Boaoda bo‘lib o‘tayotgan Osiyo iqtisodiyot forumida. – Mintaqada terrorizmga qarshi kurash masalasi Xitoyning "belbog‘ va yo‘l" (Ipak yo‘li iqtisodiy belbog‘i va XXI asrning dengiz ipak yo‘li) strategiyasiga mos keladi". Uning so‘zlariga ko‘ra, ekstremizmga qarshi kurash, xususan, IShIDga qarshi turish Osiyoning barcha mamlakatlari vazifasidir. "Afg‘onistonda tinchlikka batamom erishilmas ekan, bu urush kelajakda XXR hududiga ko‘chishi ehtimol", - deb yakunlagan Afg‘oniston parlamenti vakili.